Hver gang en aktivitetsparat kontanthjælpsmodtager får en ny sagsbehandler, reducerer det kontanthjælpsmodtagerens mulighed for at komme i arbejde med 22 procent.

Det er konklusionen i et stort forskningsprojekt, det såkaldte Beskæftigelses Indikator Projekt, der igennem fire år har undersøgt, hvad der rent faktisk hjælper udsatte kontanthjælpsmodtagere. Ifølge forskningsleder Charlotte Hansen, der står bag projektet, er sagsbehandleren en »kritisk faktor« i aktiveringen.

»Vi ved, at der sker et stort informationstab ved at gå fra en sagsbehandler til en anden, og mange borgere oplever, at de skal starte forfra hver gang. Nu har vi så dokumentation for, at det har en ekstremt skadelig effekt på gruppens muligheder for at komme i job«, siger hun.